過葛天民新居
作者：周文璞
朝代：宋

paragraphs: 爲憶空山雨，因嗟短鬢霜。
幅巾終日仄，侍女古時妝。
烏臼殘林外，丹砂舊井旁。
不留禪月畫，只踞凈名床。
湖鏡秋容淡，雲莊曉露香。
汲泉須透脈，種果便成行。
使鶴過村店，携孥上野航。
極知秦外叟，全似賀知章。
對佛稱居士，翻經悟法王。
自將詩檢校，猶與竹商量。
嗟我渾無頼，非公不作狂。
莫移松下石，老子要乘凉。